UPDATE ora 17.45: Spitalul Foișor a transmis că evoluția stării de sănătate a actorului de 88 de ani nu variază semnificativ față de zilele trecute și că Persic continuă kinetoterapia și recuperarea medicală.
„Vă informăm că, astăzi, domnul Florin Piersic a fost reevaluat cardiologic și se prezintă cu stare generală stabilă, fără modificări semnificative față de zilele anterioare. Continuăm monitorizarea funcțiilor vitale, a probelor inflamatorii și a programului de kinetoterapie”, a transmis spitalul unde este internat actorul.
***
Știrea inițială: Medicul Adrian Marinescu, directorul medical al Institutului Matei Balş din București, a declarat vineri, 17 mai, că Florin Piersic se simte bine, dar că recuperarea este un proces de durată.
„Se simte bine, evoluţia continuă să fie una bună. E adevărat că facem paşi mici. Dumnealui chiar transmite un mesaj şi, în afară de gândurile bune, spunea aşa, că trebuie să mai aveţi puţină răbdare, că o să ajungă pe scenă şi o să vă spună şi lucrurile pe care nu le-a spus până acum. Exact aşa mi-a spus”, a afirmat Adrian Marinescu, după ce l-a vizitat pe Florin Piersic la „Foișor”, potrivit news.ro.
El a adăugat că actorul „are acelaşi tonus, aşa cum ştiam dintotdeauna” și că Piersic „este vulnerabil, fragil, cu boli cronice”, cu o vârstă înaintată și inima îi este slăbită.
„Deci trebuie să fim în permanenţă atenţi, echipa medicală supraveghează şi totul trebuie să se întâmple cu o monitorizare mai mult decât bună, în aşa fel încât lucrurile să meargă în continuare bine. Eu cred că se fac paşi şi pe partea de recuperare ortopedică, se deplasează cu ajutor, procesul infecţios e bine ţinut sub control, lucrurile sunt în regulă, dar e adevărat că şi din punct de vedere cardiac şi nu numai, e de monitorizat şi e de urmărit pentru că este un pacient cu probleme”, a mai spus Marinescu despre actorul de 88 de ani.
Medicul nu a putut spune când va fi externat Piersic: „Deci nu e important când pleacă de aici, o va face în momentul în care, din punct de vedere ortopedic lucrurile stau bine şi mă refer inclusiv la recuperare, iar paşii următori depind mult de evoluţia în dinamică”.
Cum a evoluat starea de sănătate a lui Florin Piersic
Marelui actor i s-a făcut rău la finalul unui spectacol susținut la Cluj, la finalul lunii aprilie. El a fost dus de urgență la spital, iar medicii au stabilit că avea o infecție la un genunchi, care s-a extins.
Florin Piersic a fost operat la genunchi la Spitalul Militar Cluj-Napoca pe 29 aprilie, iar apoi a fost transferat la Institutul Inimii din Cluj-Napoca pentru a fi supravegheat de medici. Pe 7 mai, medicii clujeni au decis să îl transfere la Institutul „Matei Balș” din București.
Pe 8 mai, Florin Crișan, managerul Institutului Inimii din Cluj-Napoca, a spus că Piersic a suferit o infecţie generalizată în sânge, adică septicemie, „care îi poate pune viața în pericol”. Adrian Marinescu, director medical la „Matei Balș”, a negat că viața actorului e în pericol.
Pe 9 mai, Florin Piersic a fost operat la Spitalul de ortopedie Foișor pentru scoaterea protezei de genunchi, care a fost înlocuită cu una temporară „purtătoare de antibiotic”. Actorul fusese transferat de la Institutul Național „Matei Balș” cu „o stare generală gravă”.
Pe 10 mai, reprezentanții Spitalului Foișor au transmis pentru prima dată că Florin Piersic are o „evoluție lent favorabilă” a stării de sănătate, nu are febră, este cooperant și mănâncă singur. Progresul favorabil, care este unul lent, a fost confirmat zilele următoare.
Ați sesizat o eroare într-un articol din Libertatea? Ne puteți scrie pe adresa de email eroare@libertatea.ro